La La Landið heillar áfram – Hjartasteinn í 23 milljónir 6. febrúar 2017 12:58 Rómantíska dans – og söngvamyndin La La Land sem tilnefnd er til 14 Óskarsverðlauna og er með þeim Ryan Gosling og Emma Stone í aðalhlutverkum , er vinsælasta myndin á Íslandi aðra vikuna í röð . Myndin fékk á dögunum fullt hús stjarna í Morgunblaðinu , en gagnrýnandi blaðsins , Helgi Snær Sigurðsson , sagði um myndina ; „ Sagan sem rakin er í La La Land er einföld og kunnugleg . Mia og Sebastian verða ástfangin , tveir ungir listamenn sem eiga sér stóra drauma sem virðast ekki ætla að rætast . Sebastian gerist píanóleikari í vinsælli hljómsveit til að eiga fyrir salti í grautinn og er á sífelldu flakki milli borga og Mia semur og flytur einleik í litlu leikhúsi . Hversdagsleikinn tekur við , líf þeirra ekki lengur sá dans á rósum sem það var áður . Ákveðin vatnaskil verða dag einn í lífi þeirra og undir lokin ( í einum tilkomumesta lokakafla sem ég hef séð í háa herrans tíð í kvikmynd ) er þeirri spurningu varpað fram hvers virði draumarnir séu . “ Helgi klikkir svo út með því að segja að hann hafi ekkert út á myndina að setja : „ Kvikmyndin ber vitni um ósvikna ástríðu fyrir kvikmyndagerð , hún er ákaflega heillandi og eflaust munu margir bíógestir fara dansandi og syngjandi heim og raula „ City of Stars “ fyrir munni sér í marga daga . “ Önnur vinsælasta myndin á íslenska bíóaðsóknarlistanum er mynd af annarri tegund , hrollvekjan Rings , ný á lista . Í þriðja sæti er svo íslenska myndin Hjartasteinn , en samanlagðar tekjur myndarinnar frá frumsýningu hér á landi eru nú komnar yfir 23 milljónir króna .